Joventut convoca els jóvens a un fòrum perquè aporten idees i opinions
15 de desembre 2020

![Imagen 1](/media/upboalun/84_poster-pla-jove-1.jpg)![Imagen 2](/media/hkkkvecr/84_poster-pla-jove-2.jpg)

El departament de Joventut i Infància de l'Ajuntament de Sagunt convida els i les jóvens del municipi a participar en el primer Fòrum Jove 2020, que se celebrarà este dissabte, 19 de desembre, en el Casal Jove, a partir de les 11 hores, perquè aporten les seues idees i opinions sobre les seues preocupacions, necessitats i interessos, així com oferir les seues propostes per a millorar, modificar i/o introduir recursos o accions en el municipi que garantisquen els seus interessos com a col·lectiu jove.

Actualment, estan dissenyant el Pla Integral de Joventut 2021/2025, que serà el document final que reculla les accions i mesures que pretenen millorar el benestar de les persones jóvens del nostre municipi, entre els 14 i 30 anys. Els principals protagonistes d'este pla són les i els jóvens que d'esta manera poden mostrar les seues necessitats i interessos.

El regidor-delegat de Joventut, Guillermo Sampedro, ha destacat el treball realitzat des de fa anys: «**Portem diversos anys treballant amb la gent jove del municipi, donant-los participació i veu, coorganitzant activitats com Lluna Plena, festivals, accions de sensibilització en instituts i altres. En esta línia d'apoderament dels nostres jóvens, volem continuar donant-los protagonisme, i que la seua participació i propostes es vegen reflectides en el que fem des de la regidoria, perquè ells i elles vagen marcant les polítiques i accions a realitzar des de l'Ajuntament a través del futur Pla de Joventut, una ferramenta importantíssima en la qual ells ens aniran dient quines són les seues necessitats, els seus problemes i quines solucions i propostes plantegen**».

Este nou pla parteix de l'anterior (2016/2021), el qual ha permés tindre un diagnòstic de la joventut en el nostre municipi i anar coneixent la seua realitat i, segons indiquen des del departament, «**també de l'experiència extraiem que és molt important i necessari continuar treballant amb tota la joventut, amb els responsables municipals i aliats socials, en la visibilització de les demandes i les seues propostes i opinions**».

Tenint en compte la situació sanitària actual, per a assistir al Fòrum és necessària la inscripció prèvia a fi de poder organitzar la trobada amb totes les mesures de seguretat. Es pot fer en el següent enllaç: [https://www.saguntjove.es/apuntat-al-forum-jove-21-25/](https://www.saguntjove.es/apuntat-al-forum-jove-21-25/)  o enviant wassap al 667 020 512.

 ​​![](/media/yrghbmw4/84_poster-pla-jove-3.jpg)

  

*   [](http://www.facebook.com/sharer.php?u=https://aytosagunto.es/va/actualitat/joventut-convoca-els-jovens-a-un-forum-perque-aporten-idees-i-opinions/ "Facebook")
*   [](http://twitter.com/share?url=https://aytosagunto.es/va/actualitat/joventut-convoca-els-jovens-a-un-forum-perque-aporten-idees-i-opinions/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/joventut-convoca-els-jovens-a-un-forum-perque-aporten-idees-i-opinions/ "Linked In")
*   [](mailto:?body=https://aytosagunto.es/va/actualitat/joventut-convoca-els-jovens-a-un-forum-perque-aporten-idees-i-opinions/)